ועדת הכספים, כנסת 18, פרוטוקול מספר 1184, 2012-08-06 16:20

משה גפני: אני מחדש את הישיבה.

משה גפני: אנחנו נמצאים בסעיף 121ב כפי שכתוב כאן, מס על הכנסות גבוהות.

משה גפני: בבקשה, תקריאי.

שגית אפיק: זה סעיף 1(3).

שגית אפיק: (3) לפני סעיף 122 יבוא - "121ב.

שגית אפיק: מס על הכנסות גבוהות (א) יחיד אשר הכנסתו החייבת בשנת המס עלתה על 800 אלף שקלים, יהיה חייב במס נוסף על חלק הכנסתו החייבת העולה על 800 אלף שקלים חדשים (בסעיף זה – הכנסה החייבת במס נוסף) בשיעור של שני אחוזים.

שגית אפיק: (ב) על הכנסה החייבת במס נוסף לא יחולו הוראות סעיף 91(ד) לעניין מקדמות.

שגית אפיק: (ג) הוראות סעיף זה יחולו על אף האמור בכל חיקוק.

שגית אפיק: (ד) על אף האמור בכל דין, בחישוב ההכנסה החייבת לעניין סעיף זה, סעיף 8(ג) יחול על ההכנסה החייבת לגבי ההכנסות הקבועות בו.

שגית אפיק: (ה) בסעיף זה, "הכנסה חייבת" – הכנסה חייבת כהגדרתה בסעיף 1 וכמשמעותה בסעיף 89 לרבות שבח כמשמעותו בחוק מיסוי מקרקעין ולגבי מכירת דירת מגורים ששווי מכירתה עולה על ארבעה מיליון שקלים חדשים ושאינה פטורה ממס לפי כל דין, הסכום האמור יתואם בהתאם להוראות סעיף 9(ג2) לחוק מיסוי מקרקעין ולעניין זה המדד הבסיסי, המדד שפורסם ביום ד' בשבט התשע"ג (ה-15 בינואר 2013) למעט סכום אינפלציוני כהגדרתו בסעיף 88 וסכום אינפלציוני כהגדרתו בסעיף 47 לחוק מיסוי מקרקעין.

שגית אפיק: פסקה ד(2) נמחקה מהנוסח שבפניכם.

משה גפני: לקדימה יש הסתייגויות?

מגלי והבה: לא לסעיף הזה.

משה גפני: למפלגת העבודה יש הסתייגויות?

אבישי ברוורמן: לסעיף הזה, לא.

משה גפני: ל-מרצ יש הסתייגויות?

קריאה: מרצ לא הגיעו לדיון.

משה גפני: רבותיי, אני מבקש להגיד שעל פי בקשת משרד האוצר, רשות המסים, אני הסרתי את העניין של בני זוג כאשר יש הכנסות שונות של הבעל והאישה.

משה גפני: אני מחכה לוועדה שדורון ארבלי, מנהל רשות המסים, הודיע שהוא מקים לגבי הנושא של חישוב מאוחד של בני זוג.

משה גפני: הוא אמר את זה אתמול גם בוועדה, שבתוך שלושה שבועות יגיעו ההמלצות של הצוות.

משה גפני: אני מחכה בכליון עיניים לעניין הזה.

משה גפני: אני לא אוותר על הנושא הזה ואני מודיע לפרוטוקול, אפילו יתהפך העולם.

משה גפני: אני לא מוותר בעניין הזה.

אבישי ברוורמן: יתהפך העולם, זה משפט קשה.

משה גפני: לא יתהפך העולם.

משה גפני: אני חוזר בי מהמשפט הזה.

משה גפני: לא יהיה.

משה גפני: לא יתכן שאנחנו נגרום לבני זוג בגלל כל מיני קומבינות ובגלל שהחליטו שהם יעשו גירושין של פיקציה.

משה גפני: בעניין הזה אני לא אוותר.

משה גפני: אנחנו מצביעים על אישור כפי שהקריאה אותו היועצת המשפטית.

משה גפני: בעד אישור סעיף (3) – נגד אישור סעיף (3) – 3 הסעיף אושר

משה גפני: הסעיף התקבל.

שלמה מולה: זהבה גלאון נואמת ברגע זה.

משה גפני: בסדר.

משה גפני: נצטרך להצביע על ההסתייגויות שלה.

משה גפני: חשבתי שהיא לא כאן.

שלמה מולה: לא, היא נואמת.

משה גפני: אני מצביע על ההסתייגויות של זהבה גלאון כפי שהיא נימקה אותן.

משה גפני: אני מצביע על כל הסתייגות בנפרד.

משה גפני: אנחנו מצביעים על ההסתייגות הראשונה של זהבה גלאון.

משה גפני: בעד קבלת ההסתייגות – נגד קבלת ההסתייגות – ההסתייגות לא התקבלה.

משה גפני: אנחנו מצביעים על ההסתייגות השנייה של זהבה גלאון.

משה גפני: בעד קבלת ההסתייגות – נגד קבלת ההסתייגות – ההסתייגות לא התקבלה.

משה גפני: ההסתייגות לא התקבלה.

משה גפני: אנחנו עוברים לסעיף תקרות ההכנסה בפקודת מס הכנסה (הוראת שעה) לעניין סעיף 120א.

שגית אפיק: 3.

שגית אפיק: סעיף 120א לפקודה – הוראת שעה (א) בשנת 2013 ההגדרה "תקרות הכנסה" שבסעיף 120א לפקודה תיקרא כך: "תקרות ההכנסה" – סכומי ההכנסה לעניין קביעת שיעורי המס לפי סעיף 121(ב)(1)(א) ו-(ב), סכום ההכנסה המזערי לצורך קביעת שיעורי המס לפי סעיף 121(ב)(1)(ג) וכן הכנסה החייבת במס נוסף, כמשמעותה בסעיף 121ב".

שגית אפיק: המשמעות היא שהעדכון ייעשה רק לגבי שלוש מדרגות המס הנמוכות וכן לגבי מס היסף.

שגית אפיק: לא יהיה עדכון לגבי שלוש המדרגות הגבוהות.

משה גפני: הכוונה עד 14 אלף.

שגית אפיק: כן.

משה גפני: עד 14 אלף יהיה עדכון.

שגית אפיק: כן.

משה גפני: מעמד הביניים לא ייפגע מכך.

שגית אפיק: כן.

משה גפני: בזכות חיים כץ.

שכיב מוראד שנאן: לא רק.

משה גפני: לא רק.

משה גפני: גם ראש הממשלה ושר האוצר.

שכיב מוראד שנאן: הבנו שזאת גם מירי רגב.

שכיב מוראד שנאן: גם אתה.

שכיב מוראד שנאן: תאמין לי שגם אתה.

משה גפני: בסדר.

משה גפני: אנחנו ממשיכים.

מגלי והבה: לסעיף 3 יש לנו הסתייגות.

משה גפני: בסדר.

משה גפני: רגע.

שגית אפיק: (ב) ב-1 בינואר של שנת 2014 יתואמו סכומי ההכנסה לעניין קביעת שיעורי המס לפי סעיפים 121(א)(1) עד (3) לפקודה וסכום ההכנסה המרבי לצורך קביעת שיעורי המס לפי סעיף 121(ב)(1)(ג) לפקודה, כפי שהיו ב-1 בינואר של שנת 2013, לפי שיעור עליית המדד בשנת המס 2013".

משה גפני: קדימה, יש הסתייגויות?

מגלי והבה: כן.

שגית אפיק: ההגדרה "תקרות ההכנסה" תימחק ובמקומה יבוא: "תקרות ההכנסה – סכומי ההכנסה לעניין קביעת שיעורי המס על פי סעיף 121(ב)(1)(א), (ב), (ג) ו-(ד) ולעניין שיעורי הזיכוי על פי סעיף 121(א)".

שגית אפיק: כלומר, אתם רוצים עדכון של ארבע מדרגות המס הראשונות במקום של שלוש.

שלמה מולה: אנחנו אומרים או שהסעיף יימחק ולחילופין כפי שהקראת.

משה גפני: על הסעיף יימחק, אני לא מצביע.

משה גפני: אני מצביע על לחילופין.

משה גפני: אנחנו מצביעים.

משה גפני: בעד קבלת ההסתייגות לחילופין של קדימה – נגד קבלת ההסתייגות לחילופין של קדימה – ההסתייגות לא התקבלה

משה גפני: יש עוד הסתייגויות?

שגית אפיק: ל-מרצ אין הסתייגות לסעיף 3.

חנא סוייד: לחד"ש, למחוק את הסעיף.

שגית אפיק: זה בהצבעה רגילה.

משה גפני: אנחנו מצביעים על אישור סעיף 3 כהצעת הוועדה.

משה גפני: מי שמצביע בעד, מצביע נגד ההסתייגויות למחוק.

משה גפני: בעד אישור סעיף 3 – נגד אישור סעיף 3 – הסעיף אושר

משה גפני: הבקשה למחיקה לא התקבלה.

משה גפני: הסעיף אושר כהצעת הוועדה.

שגית אפיק: 4.

שגית אפיק: תחילה ותחולה תחילתו של פרק זה ביום י"ט בטבת התשע"ג (1 בינואר 2013) (להלן – יום התחילה) והוא יחול על הכנסה שהופקה ביום התחילה או לאחריו.

משה גפני: יש הסתייגויות לסעיף הזה?

שגית אפיק: לקדימה.

משה גפני: מה קדימה מציעה?

שגית אפיק: אתה מציע שהוא לא יחול על הכנסה שהופקה ביום התחילה או לאחריו.

שגית אפיק: אין לזה בעצם משמעות.

שגית אפיק: זה אומר מחיקת הסעיף.

משה גפני: על מחיקת הסעיף, תכף נצביע.

משה גפני: יש עוד הסתייגויות?

משה גפני: שגית

שגית אפיק: אין הסתייגויות לסעיף 4.

משה גפני: אנחנו מצביעים על אישור סעיף 4 כהצעת הוועדה.

משה גפני: בעד אישור סעיף 4 – נגד אישור סעיף 4 – הסעיף אושר כהצעת הוועדה

משה גפני: סעיף 5, הוראת מעבר.

שגית אפיק: 4.

שגית אפיק: פקודת מס הכנסה – הוראת מעבר לעניין סעיף 120ב לפקודה, יראו את הסכומים הנקובים בסעיף 121ב לפקודה כנוסחו בסעיף 1(3) לחוק זה, כאילו תואמו לאחרונה ביום ו' בטבת התשע"ב (1 בינואר 2012).

שגית אפיק: זה תיאום של מס היסף.

משה גפני: יש הסתייגויות?

שגית אפיק: אין הסתייגויות.

שלמה מולה: למה?

שלמה מולה: לנו יש.

שגית אפיק: סליחה.

שגית אפיק: אתם מבקשים שהתיאום ייעשה ב-1 בינואר 2013 ולא כאילו הסכום תואם ב-1 בינואר 2012.

שלמה מולה: נכון.

משה גפני: אנחנו מצביעים על ההסתייגות של סיעת קדימה.

משה גפני: בעד קבלת ההסתייגות של סיעת קדימה -

משה גפני: ההסתייגות לא התקבלה

משה גפני: אנחנו מצביעים על אישור סעיף 5 כהצעת הוועדה.

משה גפני: בעד אישור סעיף 5 – נגד אישור סעיף 5 – הסעיף אושר

משה גפני: סעיף 5 אושר כהצעת הוועדה.

משה גפני: אני מציע לקרוא את כל הפרק בהמשך והוא יהיה הסעיף האחרון בחוק.

שגית אפיק: פרק ב': ביטוח לאומי 6.

שגית אפיק: תיקון חוק הביטוח הלאומי בחוק הביטוח הלאומי (נוסח משולב), התשנ"ה-1995 (להלן – חוק הביטוח הלאומי) – (1) בסעיף 32(ג1)(1)(א), במקום השיעור הנקוב בו יבוא "7.10 אחוזים".

שגית אפיק: (2) בלוח י', בטור ג' שכותרתו "אחוזים מההכנסה או מהשכר לפי סעיפים 337(א) ו-340(א), בכותרת המשנה "על חלק העולה על שישים אחוזים מהשכר הממוצע" בטור המשנה "לעובד", במקום האחוזים המפורטים בו יבוא:

משה גפני: האמת היא שזה צריך להידון בוועדת העבודה, הרווחה והבריאות.

משה גפני: כך אמרה היועצת המשפטית של הוועדה וכך אמרתי אני.

משה גפני: אמרו לי שהגיעו אתך להסכמה שזה יהיה כאן בוועדה.

משה גפני: אם יש הסכמה שלך, אני יכול להתנגד?

שכיב מוראד שנאן: לכן ביקשו שהוא יצטרף להצבעות.

משה גפני: לא, הוא חבר ועדה ואותו אי אפשר להחליף.

שגית אפיק: האחוזים שמופיעים לכם בפסקה 6(2) שאין צורך להקריא אותם.

שגית אפיק: 7.

שגית אפיק: חוק הביטוח הלאומי – תחילה ותחולה (א) תחילתו של סעיף 32(ג1)(1)(א) לחוק הביטוח הלאומי, כנוסחו בסעיף 5(1) לחוק זה, ביום י' בטבת התשע"ה (1 בינואר 2015).

שגית אפיק: (ב) תחילתו של לוח י' לחוק הביטוח הלאומי, כנוסחו בסעיף 6(2) לחוק זה, ביום י' בטבת התשע"ה (1 בינואר 2015), והוא יחול על דמי ביטוח המשתלמים בעד התקופה שמיום י' בטבת התשע"ה (1 בינואר 2015) ואילך.

שגית אפיק: 8.

שגית אפיק: חוק הביטוח הלאומי – הוראת שעה לעניין סעיף 32 (א) בתקופה שמיום י"ט בטבת התשע"ג (1 בינואר 2013) ועד יום כ"ח בטבת התשע"ד (31 בדצמבר 2013) ייקרא סעיף 32(ג1)(1)(א) לחוק הביטוח הלאומי, כך שבמקום השיעור הנקוב בו יקראו "7.49 אחוזים - הסכום הנקוב בו כרגע הוא 7.75 אחוזים – והסעיף בנוסחו כאמור יחול על הקצבות אוצר המדינה המשתלמות בעד אותה תקופה.

שגית אפיק: (ב) בתקופה שמיום כ"ט בטבת התשע"ד (1 בינואר 2014) ועד יום ט' בטבת התשע"ה (31 בדצמבר 2014) ייקרא סעיף 32(ג1)(1)(א) לחוק הביטוח הלאומי, כך שבמקום השיעור הנקוב בו יקראו "7.29 אחוזים", והסעיף בנוסחו כאמור יחול על הקצבות אוצר המדינה המשתלמות בעד אותה תקופה.

שגית אפיק: 9.

שגית אפיק: חוק הביטוח הלאומי – הוראות שעה לעניין לוח י' (א) בתקופה שמיום י"ט בטבת התשע"ג (1 בינואר 2013) ועד יום כ"ח בטבת התשע"ד (31 בדצמבר 2013), ייקרא לוח י' לחוק הביטוח הלאומי כך: בטור ג' שכותרתו "אחוזים מההכנסה או מהשכר לפי סעיפים 337(א) ו-340(א)", בכותרת המשנה "על חלק העולה על שישים אחוזים מהשכר הממוצע", בטור המשנה "לעובד" במקום האחוזים המפורטים בו יקראו: האחוזים שמפורטים לכם בסעיף הקטן הזה.

שגית אפיק: (ב) בתקופה שמיום כ"ט בטבת התשע"ד (1 בינואר 2014) ועד יום ט' בטבת התשדע"ה (31 בדצמבר 2014), ייקרא לוח י' לחוק הביטוח הלאומי כך: בטור ג' שכותרתו "אחוזים מההכנסה או מהשכר לפי סעיפים 337(א) ו-340(א)", בכותרת המשנה "על חלק העולה על שישים אחוזים מהשכר הממוצע", בטור המשנה "לעובד", במקום האחוזים המפורטים יקראו בו: האחוזים מפורטים בנוסח שלפניכם.

שגית אפיק: 10.

שגית אפיק: חוק הביטוח הלאומי – תחולה לעניין הוראות השעה בלוח י' לוח י' בחוק הביטוח הלאומי, כנוסחו – (1) בסעיף 9(א) לחוק זה, יחול על דמי ביטוח המשתלמים בעד התקופה שמיום י"ט בטבת התשע"ג (1 בינואר 2013) ועד יום כ"ח בטבת התשע"ד (31 בדצמבר 2013).

שגית אפיק: (2) בסעיף 9(ב) לחוק זה, יחול דמי ביטוח המשתלמים בעד התקופה שמיום כ"ט בטבת התשע"ד (1 בינואר 2014) ועד יום ט' בטבת התשע"ה (31 בדצמבר 2014).

שגית אפיק: הסעיף האחרון הוא סעיף שהתווסף בעקבות דיוני הוועדה.

שגית אפיק: 11.

שגית אפיק: תיקון חוק המדיניות הכלכלית לשנים 2011 ו-2012 (תיקוני חקיקה) (תיקון הוראת השעה לעניין לוח ב' - בחוק המדיניות הכלכלית לשנים 2011 ו-2012 (תיקוני חקיקה) בתשע"א-2011, בסעיף 10(ב), במקום "י"ח בטבת התשע"ג (31 בדצמבר 2012" יבוא "י' בסיוון התשע"ב (31 במאי 2012)".

משה גפני: יש הסתייגויות?

מגלי והבה: כן.

מגלי והבה: לסעיף 6.

שגית אפיק: לסעיף 6.

שגית אפיק: אחד האחוזים המופיע 2.08 – אתם מציעים שבמקומו יבוא 1.47.

משה גפני: אנחנו מצביעים על ההסתייגות של קדימה.

משה גפני: בעד קבלת ההסתייגות של קדימה – נגד קבלת ההסתייגות של קדימה – ההסתייגות לא התקבלה

משה גפני: ההסתייגות לא התקבלה.

שגית אפיק: במקום 1,96, יבוא 0.47.

משה גפני: אנחנו מצביעים.

משה גפני: בעד קבלת ההסתייגות - נגד קבלת ההסתייגות ההסתייגות לא התקבלה

שגית אפיק: אתה יכול להצביע.

אבישי ברוורמן: יש לי הסתייגויות לסעיף 6, 7, 8, 9, 10.

אבישי ברוורמן: אנחנו מציעים למחוק את הכול והסיבה לכך היא מאוד פשוטה.

אבישי ברוורמן: רק במשפט אחד אדוני היושב ראש.

אבישי ברוורמן: אנחנו מבינים שבאמת הבעיות של קרנות בביטוח הלאומי, צריך לתקן אותן אבל אנחנו חושבים שהתקנה הזאת שכרגע הולכת לפגוע במעסיקים והאבטלה בישראל תגדל, זה לא הזמן וזה לא המקום.

אבישי ברוורמן: אם חסר כסף, באמצעות מס חברות.

אבישי ברוורמן: לכן אנחנו דורשים למחוק את כל הסעיפים 6, 7, 8, 9, 10.

שגית אפיק: יש עוד הסתייגות לקדימה.

שגית אפיק: לסעיף 8, במקום 7.49 אחוזים יבוא 7.75 אחוזים.

שגית אפיק: אתם בעצם מחזירים את מה שהיה קודם לכן.

מגלי והבה: כן.

משה גפני: אנחנו מצביעים.

משה גפני: בעד קבלת ההסתייגות של קדימה – נגד קבלת ההסתייגות של קדימה - ההסתייגות לא התקבלה

משה גפני: ההסתייגות לא התקבלה.

שגית אפיק: הסתייגות לסעיף 8, סעיף קטן (ב).

שגית אפיק: במקום 7.29 אחוזים יבוא 7.75 אחוזים.

משה גפני: אנחנו מצביעים.

משה גפני: בעד קבלת ההסתייגות של קדימה – נגד קבלת ההסתייגות של קדימה - ההסתייגות לא התקבלה

משה גפני: ההסתייגות לא התקבלה.

שגית אפיק: חברי הכנסת מקדימה, אתם מבקשים להוסיף מס יסף על מיליון שקלים חדשים אבל זה פחות מחמיר ממה שיש לנו בסעיף עצמו.

שגית אפיק: השאלה אם אתם עומדים על ההסתייגות הזאת.

שכיב מוראד שנאן: אם קדימה ביקשו, נאשר.

משה גפני: לפי ההצעה שלנו זה 800 אלף.

דורון אביטל: אתם רוצים מיליון שקלים.

אבישי ברוורמן: אל תביישו את עצמכם.

אבישי ברוורמן: כבר ביישתם מספיק.

משה גפני: לא.

משה גפני: זה מלבין פני חברו ברבים.

משה גפני: לא.

משה גפני: זה לא בסדר.

שלמה מולה: את ההסתייגות לסעיף 9, אנחנו מורידים.

שגית אפיק: אתה יכול להצביע.

משה גפני: אנחנו מצביעים על הסעיפים שהקריאה היועצת המשפטית של הוועדה.

משה גפני: מי שמצביע בעד הסעיפים, מצביע נגד ההסתייגות של מחיקת הסעיפים, ומי שמצביע נגד הסעיפים, מצביע בעד המחיקה.

משה גפני: זאת תהיה הצבעה אחרונה בחוק.

שלמה מולה: רגע.

שלמה מולה: אני רק רוצה לרענן את זיכרוננו.

שלמה מולה: כל ההצעות של זהבה, הצבענו עליהן.

שגית אפיק: כן, הצבענו עליהן.

שגית אפיק: הן נפלו.

זהבה גלאון: תודה לאדוני.

משה גפני: יש תקווה כי אפשר להעביר אותן במליאה.

משה גפני: רבותיי, לפני שנצביע, אני מבקש להודות לצוות של הוועדה, אני מבקש להודות למזכירות של הוועדה, למנהל הוועדה.

משה גפני: אנחנו נמצאים בפגרה.

משה גפני: אני רוצה להודות ליועצות המשפטיות של הוועדה.

משה גפני: אני רוצה להודות ליועצת המשפטית של הוועדה.

משה גפני: אני רוצה להודות לאנשי משרד האוצר, למנכ"ל האוצר, למנכ"ל משרד ראש הממשלה שאתמול ישבנו עם חיים כץ עם המנהל של רשות המסים ועם הסמנכ"ל של רשות המסים.

משה גפני: אני רוצה להודות לאייל אפשטיין, ליועצות המשפטיות של משרד האוצר וליועצת של השר.

משה גפני: העבודה אתכם מעצבנת, מאתגרת ומהווה תענוג, הכול ביחד.

זהבה גלאון: אבל אתה אוהב את זה.

משה גפני: אבל לפעמים הם מעצבנים.

זהבה גלאון: אתה אוהב את זה.

זהבה גלאון: אנחנו משלמים את המחיר, אבל אתה אוהב את זה.

משה גפני: אני מבקש מחברי הוועדה שהגישו את ההסתייגויות, אם אפשר – אני מבקש – בהסתייגויות שהן פחות מהותיות להוריד אותן כדי שהזמן יתקצר יותר.

שגית אפיק: אפשר להמיר לכם את ההסתייגויות ברשות דיבור.

אבישי ברוורמן: לגבי הסתייגויות דיבור, אנחנו כולנו רשומים.

שגית אפיק: כן.

שלמה מולה: אנחנו נדבר עם יושב ראש הקואליציה.

שלמה מולה: נתחם את הזמן.

אבישי ברוורמן: גפני, יהיה בסדר.

משה גפני: שגית צריכה לדעת עכשיו כדי לנסח.

משה גפני: אתם צריכים מהר להחליט.

משה גפני: אני מבקש שתחליטו כדי להקל עליה את העבודה ולייעל אותה.

משה גפני: הצבעה בעד אישור הסעיפים 6 עד 11 – נגד אישור סעיפים 6 עד 11 הסעיפים אושרו

משה גפני: הסעיפים התקבלו.

משה גפני: החוק אושר לקריאה שנייה ושלישית.

חיים כץ: אני מקווה שזה יעבור במליאה בשנייה והשלישית.

משה גפני: אני עוד לא נועל את הישיבה אלא עושה הפסקה כי בסוף סדר היום תהיינה העברות כפי שמופיע בסדר היום.

משה גפני: תודה רבה.